# Health FAMU-møde

**Modtagere:**

Medlemmerne af Fakultetsarbejdsmiljøudvalget ved Faculty of HEALTH, Aarhus Universitet

Institutledere

Dekan for Faculty of HEALTH, Aarhus Universitet

Arbejdsmiljøenheden, Organisationsudvikling og Arbejdsmiljø, AU HR

**Referat fra mødet fredag den 7. juni 2013 kl. 9.00 på Institut for Folkesundhed.**

**Til stede:** Marianne Hokland (MH), Erling Østergaard (EØ), Dorte Olsson (DO), Anna-Marie Engberg Christensen (AMC), Lina Waldstrøm Asmussen (LWA), Jette Bank Lauridsen (JBL), Eva Lysdahl Paulsen (ELP), Zahra Partovi Nasr (ZPN), Jakob Hjort Bønløkke (JHB), og Lars Asmussen (LAAS) referent.

**Fraværende:** Lene Grønkjær, Birgitte Lüttge, Nina Bjerre Andersen og Henrik Sørensen.

**Dagsorden**

1. Godkendelse af dagsorden
2. Status for opfølgning og udarbejdelse af handlingsplaner i forbindelse med Psykisk APV
3. Status for arbejdet med at finde et fælles APB kemistyringssystem på AU
4. Nyt fra Arbejdsmiljøenheden
5. Eventuelt
6. Dato for næste FAMU møde

Marianne Hokland bød velkommen til alle.

**Ad 1 Godkendelse af dagsorden**

Dagsordenen blev godkendt.

**Ad 2 Status for opfølgning og udarbejdelse af handlingsplaner i forbindelse med Psykisk APV**

MH roste de indkomne handlingsplaner til den psykiske APV fra institutterne. Der er sket rigtig meget siden sidst og handlingsplanerne vil nu blive drøftet i Følgegruppen for Psykisk Arbejdsmiljø.

Aktiviteterne i handlingsplanerne blev gennemgået institutvis:

Institut for Folkesundhed

Kontaktudvalget har valgt at kvalificere og uddybe et par af indsatsområderne ved en spørgeskemaundersøgelse til alle medarbejdere om anerkendelse, uønskede arbejdsopgaver og om, hvorvidt arbejdsbyrden går ud over privatlivet. Der kom 47 besvarelser retur fra omkring 250 medarbejdere. Medarbejderne efterspørger, at der bliver vist faglig og personlig interesse, at man bliver hilst på, at der er en god omgangstone og at man får ros, når man har ydet en god arbejdsindsats. Medarbejderne angiver administrative opgaver, herunder bl.a. indberetning i AURUS som uønskede opgaver, de gerne vil slippe for. Spørgeskemaet kan hentes på <https://docs.google.com/forms/d/1mH6W0yt4_mloLVvJA074UAWvM-uYnUE_O1ECp9GYiIg/edit>#, og JHB mailer resultaterne i anonymiseret form til udvalget.

Institut for Biomedicin

Der vil blive afholdt MUS samtaler og spurgt ind til stress, når der afholdes seniorsamtaler. Man vil lave kulturens 10 bud i forbindelse med forebyggelse af mobning. Endelig forventes det, at Følgegruppen for Psykisk APV bringer de påpegede problemer med forandringsprocesserne op på de organisatoriske niveauer, hvor der er mulighed for at forbedre systemerne.

Institut for Retsmedicin:

Kontaktudvalget har valgt at fokusere på det positive (f. eks. hvilke forhold fungerer godt på instituttet). Der er sendt "opfølgnings-spørgsmål" om mobning ud til 67 medarbejdere, hvoraf 29 har svaret anonymt. Der var to tilbagemeldinger om mobning fra medarbejdere. Der afholdes ledergruppemøde om synlig ledelse og forebyggelse af mobning.

Jon Kjær Nielsen har holdt workshop om arbejdsglæde. Mercury Urval holder foredrag om stresshåndtering den 12. juni.

Institut for Klinisk Medicin:

Instituttet ligger på mange parametre over gennemsnittet for APV tallene på Health. Instituttet vil arbejde med forebyggelse af mobning, forbedring af instituttets arbejdsmiljøhjemmeside og kommunikation. Den forebyggende indsats mod mobning ønskes styrket via MUS samtaler. Der vil blive arbejdet med at nedbringe stress niveauet hos gruppen af ph.d. studerende.

Institut for Odontologi:

Kontaktudvalget har valgt at tage fat på emnerne stress og mobning. Mercuri Urval har holdt møde med mellemlederne for at klæde dem på til at drøfte mobning på lokale medarbejdermøder. Instituttet vil lave en politik for god omgangstone og opførsel.

38 % af heltids VIP'erne rapporterede om stressgener. Mercuri Urval holder møde med dem til efteråret og giver resten af instituttets medarbejdere indblik i, hvordan man håndterer stress.

Nogle medarbejdere er i tvivl om, hvem der er deres nærmeste leder. Institutlederen vil arbejde på at tydeliggøre dette.

EØ har lavet aftale med Videncenter for arbejdsmiljø om at lave workshop på instituttet i starten af 2014.

Skolen for Klinikassistenter, tandplejere og kliniske tandteknikere er forsinket med udarbejdelse af deres handlingsplan på grund af statens lock-out på undervisningsområdet.

*MH bad alle om at lægge deres Psykiske APV handlingsplan ind i Sharepoint.*

Institut for Biomedicin har bedt MH om at bede alle om at gøre opmærksom på problemer, som den faglige udviklingsproces har medført, opad i organisationen.

Projektleder Sandra Trefzer fra kommunikationsenheden arbejder med at gøre det nemmere for medarbejdere at finde de informationer, som de har brug for fra administrationen samt finde oplysninger om, hvem de skal kontakte, hvis de får brug for hjælp. Der er mulighed for at indgå som testperson i projektet. Har man en god ide til forbedringer på arbejdsmiljøområdet, opfordres man til at kontakte [Sandra](mailto:str@adm.au.dk).

Man kan læse mere om projektet her: [http://medarbejdere.au.dk/administration/nemmere-adgang-til-informationer/](http://medarbejdere.au.dk/administration/nemmere-adgang-til-informationer/%20%20)

**Ad 3 Status for arbejdet med at finde et fælles APB kemistyringssystem på AU**

Arbejdsgruppen er enige om at anbefale Hovedarbejdsmiljøudvalget (HAMU), at AU indgår i et samarbejde med Kemibrug, der p.t. bruges af de andre universiteter i Danmark.

Health' sikkerhedsdatablade og arbejdspladsbrugsanvisninger er blevet lagt ind i en Kiros prøvehybriddatabase. Når alt er færdigt-programmeret, vil en lille brugergruppe fra Health teste systemet.

Programmøren kan tilpasse layout'et i Kiros. Forslag til forbedret layout kan meldes ind til [LWA](mailto:LINA.WALDSTROM@MICROBIOLOGY.AU.DK).

MH mailer arbejdsgruppens indstilling rundt til alle, når den har været fremlagt i HAMU.

**Ad 4 Nyt fra Arbejdsmiljøenheden**

AU Kommunikation har lavet et emneindeks på internettet i forbindelse med projektet om nemmere adgang til informationer. Man er i gang med at få lagt flere søgeord ind, så man hurtig kan finde de vigtigste emner fra administrationen.

Har i søgeord, der gør det nemmere at finde emner vedrørende arbejdsmiljø, må i gerne sende dem til [LAAS](mailto:lars.asmussen@agrsci.dk). Medsend gerne det link, hvor emnet står.

Siden resultaterne af den Psykiske APV er kommet frem, har de 4 vicedirektør områder Økonomi, IT, Studie, HR og Forskning & Talent lavet en prioritering på baggrund af indeværende ressourcer på både økonomi og mandetid. Dette har udmøntet sig i en TOP 12 prioritering over de vigtigste projekter, som involverer udvikling af IT systemer, der går på tværs af AU.

Herudover foregår der en løbende systemudvikling i de enkelte vicedirektør områder for at imødekomme nogle af de forbedringsønsker, der er efterspurgt i forbindelse med den psykiske APV.

**Ad 5 Eventuelt**

Der var ikke noget til dette punkt.

**Ad 6 Dato for næste FAMU møde**

Mødet afholdes den 26. august 2013 på Institut for Klinisk Medicin fra kl. 13.30 til 15.00.

Marianne Hokland Lars Asmussen

Erling Østergaard